Title: Príloha č
Author: HARVILAK
Last saved by: timea.lengyelova
Company: SVPS

Príloha č. 3
k nariadeniu vlády č. .../2005 Z.z.

Prieskum

1. Klinické vyšetrenie
1.1.	Všetky zvieratá vnímavých druhov v poľnohospodárskych podnikoch musia byť klinicky vyšetrené na príznaky slintačky a krívačky.
1.2.	Osobitný dôraz sa musí klásť na zvieratá, ktoré pravdepodobne boli vystavené vírusu slintačky a krívačky, ako preprava z rizikových poľnohospodárskych podnikov alebo blízky kontakt s osobami alebo zariadením, ktoré boli v blízkom kontakte s rizikovými poľnohospodárskymi podnikmi.
1.3.	Klinické vyšetrenie musí brať do úvahy prenos slintačky a krívačky, vrátane inkubačnej doby uvedenej v § 2 písm. h) a spôsob držania zvierat vnímavých druhov.
1.4.	Podrobne sa musia prešetriť príslušné záznamy, ktoré sa vedú o poľnohospodárskom podniku, najmä vzhľadom na údaje požadované na účely zdravia zvierat podľa legislatívy spoločenstva, a ak sú dostupné, údaje o  chorobnosti, mortalite a  potratoch, klinických pozorovaniach, zmenách v produktivite a prijímaní krmiva, o nákupe alebo predaji zvierat, návštevách osôb, ktoré pravdepodobne boli kontaminované a iné anamnesticky závažné informácie.
2. Postupy pri odbere vzoriek
2.1. Všeobecné ustanovenia
2.1.1. odber vzoriek na sérologické vyšetrenie sa bude vykonávať
2.1.1.1. podľa odporúčaní epizootologického tímu zriadeného v rámci skupiny expertov podľa § 73, 
2.1.1.2. na podporu sledovania a na poskytnutie dôkazov o neprítomnosti predchádzajúcej infekcie, s prihliadnutím na  definíciu v prílohe 1.
2.1.2. Ak sa odber vzoriek vykonáva ako dohľad nad chorobou po vypuknutí slintačky a krívačky, s odberom sa začne, ak v tejto prílohe nie je ustanovené inak, najskôr po uplynutí lehoty najmenej 21 dní od odsunu zvierat vnímavých druhov z infikovaného poľnohospodárskeho podniku a po vykonaní priebežného čistenia a dezinfekcie.
2.1.3. Odber vzoriek od zvierat vnímavých druhov sa vykoná podľa ustanovení tejto prílohy v každom prípade, ak sú v ohnisku ovce a kozy alebo iné vnímavé zvieratá, ktoré nevykazujú jasné klinické príznaky, a najmä vtedy, ak tieto zvieratá boli izolované od hovädzieho dobytka a ošípaných.
2.2. Odber vzoriek v poľnohospodárskych podnikoch
V poľnohospodárskych podnikoch, kde je podozrenie z výskytu slintačky a krívačky napriek chýbajúcim klinickým príznakom by sa ovce, kozy a iné vnímavé druhy zvierat, mali podrobiť vyšetreniu podľa protokolu odberu vzoriek, ktorý zabezpečí, že s minimálne 95%  spoľahlivosťou bola zistená  5% prevalencia choroby .
2.3. Odber vzoriek v ochranných pásmach
Ak by sa podľa § 36 mali zrušiť opatrenia uvedené v § 21 až 35, vyšetria sa všetky zvieratá v poľnohospodárskych podnikoch v ochrannom pásme, ak ovce a kozy neboli v priamom alebo úzkom kontakte s hovädzím dobytkom najmenej 21 dní pred odberom vzoriek, podľa protokolu odberu vzoriek, ktorý zabezpečí, že s minimálne 95% spoľahlivosťou  bola zistená 5% prevalencia choroby .
Príslušná regionálna veterinárna a potravinová správa ^1) však môže rozhodnúť, ak to umožňujú epizootologické skutočnosti, a najmä pri uplatňovaní opatrení podľa § 36 ods. 1 písm. b), aby sa vzorky odobrali najskôr 14 dní po odsune vnímavých zvierat z infikovaného poľnohospodárskeho podniku po vykonaní priebežného čistenia a dezinfekcie pod podmienkou, že odber vzoriek sa vykonal v súlade s bodom 2.3, pričom sa použili štatistické parametre vhodné na stanovenie 2 % prevalencie choroby v rámci stáda s minimálne 95 %  spoľahlivosťou.

^1)  § 8 zákona č. 488/2002 Z. z. o veterinárnej starostlivosti a o zmene niektorých zákonov v znení neskorších predpisov

2.4. Odber vzoriek v pásmach dohľadu
Ak by sa v súlade s § 44 mali zrušiť opatrenia podľa § 37 až 43, vyšetria sa poľnohospodárske podniky v pásme dohľadu, ak aj pri neprítomnosti klinických príznakov existuje podozrenie z výskytu slintačky a krívačky najmä tam, kde sa chovajú ovce a kozy. Za účelom tohto prieskumu postačuje model viacstupňového odberu vzorky za predpokladu, že sa také vzorky odobrali
2.4.1. z poľnohospodárskych podnikov vo všetkých administratívnych jednotkách pásma, kde ovce a kozy neboli v priamom a úzkom kontakte s hovädzím dobytkom najmenej 30 dní pred odberom vzoriek, a
2.4.2. z toľkých poľnohospodárskych podnikov ako je potrebné, aby sa  minimálne 95% spoľahlivosťou mohol zistiť aspoň 1 infikovaný podnik, ak odhadovaná prevalencia choroby bola 2 % rovnomerne rozdelená v rámci celého pásma, a
2.4.3. od toľkých oviec a kôz na každý poľnohospodársky podnik ako je potrebné, aby sa  minimálne 95 % spoľahlivosťou mohla zistiť 5 % prevalencia choroby v rámci stáda, a zo všetkých oviec a kôz, ak sa v poľnohospodárskom podniku nachádza minimálne 15 oviec a kôz.
2.5. Odber vzorky za účelom monitorovania
2.5.1. Za účelom monitorovania oblastí mimo pásiem v súlade s § 21, a najmä na preukázanie neprítomnosti infekcie v populácii oviec a kôz, ktoré nie je v úzkom a priamom kontakte s neočkovaným hovädzím dobytkom alebo ošípanými, sa použije protokol na odber vzoriek odporúčaný za účelom monitorovania podľa Medzinárodného úradu pre nákazy zvierat  ( OIE) alebo protokol na odber vzorky ustanovený v bode  2.4, s tým rozdielom v porovnaní s bodom  2.4.2, že odhadovaná prevalencia stáda sa stanoví na 1 %.
2.5.2.  Počet vzoriek vypočítaný v súlade s požiadavkami v bodoch 2.2, 2.3 a 2.4.3 sa zvýši, aby sa zobrala do úvahy stanovená diagnostická citlivosť použitého testu.